আবুবকর সিদ্দিক, পূর্ণকালীন কবি ও লেখক। ধারাবাহিকভাবে কবিতা লিখেছেন, এখনো লিখছেন। ৮০ বছর পার করে এখনো লেখায় তিনি সচল। কবিতা ও কথাসাহিত্যে তার সুসিদ্ধি অনেক; কিন্তু সেই তুলনায় প্রসিদ্ধি অনেক কম। কবি হিসেবে তার সফলতা ও কৃতকর্মতা বেশ গভীর, তা মনোযোগের দাবি রাখে কিন্তু তা অবহেলনেই রয়ে গেছে। তার প্রথম কাব্যগ্রন্থ ‘ধবল দুধের স্বরগ্রাম’ প্রকাশিত হয় ১৯৬৯ সালে। এরপর বের হয় ‘বিনিদ্র কালের ভেলা’ (১৯৭৬), ‘হে লোকসভ্যতা’ (১৯৮৪), ‘হেমন্তের সোনালতা’ (১৩৯৫), ‘মানুষ তোমার বিক্ষত দিন’ (১৯৮৬), ‘নিজস্ব এই মাতৃভাষায়’ (১৩৯৭), ‘কালো কালো মেহনতী পাখি (১৯৯৫), ‘কংকালে অলংকার দিয়ো’ (১৯৯৬), ‘শ্যামল যাযাবর’ (১৯৯৮), ‘মানবহাড়ের হিম ও বিদ্যুৎ’ (২০০১), ‘মনীষাকে ডেকে ডেকে’ (২০০২), ‘আমার যত রক্তফোঁটা’ (২০০২) এবং অন্যান্য কাব্যগ্রন্থ।